

ที่ มท ๐๘๐๗.๒/ กรมส่งเสริมการปกครองท้องถิ่น

ถนนนครราชสีมา เขตดุสิต

กรุงเทพมหานคร ๑๐๓๐๐

พฤศจิกายน ๒๕๖6

เรื่อง ประชาสัมพันธ์โครงการพัฒนาทักษะด้านการคุ้มครองข้อมูลส่วนบุคคลเพื่อเพิ่มขีดความสามารถในการปฏิบัติงาน

ขององค์กรปกครองส่วนท้องถิ่น

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย สำเนาหนังสือสำนักงานส่งเสริมเศรษฐกิจดิจิทัล ที่ สศด.0403/02372

ลงวันที่ 29 กันยายน 2566 จำนวน 1 ฉบับ

ด้วยกรมส่งเสริมการปกครองท้องถิ่นได้รับแจ้งจากสำนักงานส่งเสริมเศรษฐกิจดิจิทัล กระทรวงดิจิทัลเพื่อเศรษฐกิจและสังคม แจ้งว่าได้ร่วมกับ Privacy Thailand มีแผนกำหนดจัดกิจกรรมโครงการพัฒนาทักษะด้านการคุ้มครองข้อมูลส่วนบุคคลเพื่อเพิ่มขีดความสามารถในการปฏิบัติงาน  
ขององค์กรปกครองส่วนท้องถิ่น ช่วงระหว่างเดือนพฤศจิกายน – ธันวาคม 2566 โดยมีวัตถุประสงค์พัฒนาศักยภาพ  
ด้านเทคโนโลยีและนวัตกรรมดิจิทัลให้แก่บุคลากรส่วนท้องถิ่นใน 76 จังหวัด อันจะเป็นประโยชน์ต่อการสนับสนุนองค์ความรู้ด้านการคุ้มครองข้อมูลส่วนบุคคลและเผยแพร่ให้แก่ประชาชนในภูมิภาค รายละเอียดปรากฏตามสิ่งที่ส่งมาด้วย

กรมส่งเสริมการปกครองท้องถิ่น พิจารณาแล้วเห็นว่าเรื่องดังกล่าวเป็นประโยชน์ต่อการพัฒนาความรู้ ทักษะ และเพิ่มขีดความสามารถในการปฏิบัติงานด้านการคุ้มครองข้อมูลส่วนบุคคลให้แก่บุคลากร  
ขององค์กรปกครองส่วนท้องถิ่น ในการนี้ จึงขอความร่วมมือจังหวัดประชาสัมพันธ์โครงการดังกล่าวให้องค์กรปกครองส่วนท้องถิ่นในพื้นที่ทราบ เพื่อให้บุคลากรขององค์กรปกครองส่วนท้องถิ่นที่สนใจพิจารณาสมัคร  
เข้าร่วมโครงการดังกล่าวต่อไป

จึงเรียนมาเพื่อโปรดพิจารณา

ขอแสดงความนับถือ

อธิบดีกรมส่งเสริมการปกครองท้องถิ่น

สถาบันพัฒนาบุคลากรท้องถิ่น

กลุ่มงานวิชาการเพื่อการพัฒนาบุคลากรท้องถิ่น

โทร. ๐๒ ๕๑๖ ๔๒๓๒

ไปรษณีย์อิเล็กทรอนิกส์ saraban@dla.go.th